Document ID: 32012R0508

REGOLAMENT TA’ IMPLIMENTAZZJONI TAL-KUMMISSJONI (UE) Nru 508/2012
tal-20 ta’ Ġunju 2012
li jemenda r-Regolament (KE) Nru 1235/2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta’ prodotti organiċi minn pajjiżi terzi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jemenda r-Regolament (KEE) Nru 2092/91 (1), u b’mod partikolari l-Artikolu 33(2), l-Artikolu 33(3), l-Artikolu 38(d), u l-Artikolu 40 tiegħu,
Billi:
(1)
Fid-dawl tal-esperjenza miksuba bl-applikazzjoni tar-Regolament tal-Kummissjoni (KE) Nru 1235/2008 (2), il-pubblikazzjoni tal-ismijiet u tal-indirizzi tal-Internet tal-awtorità jew l-awtoritajiet tal-kontroll jew il-korp tal-kontroll jew korpi rikonoxxuti mill-awtorità kompetenti biex iwettqu kontrolli fil-pajjiż terz hija suffiċjenti għall-fini ta’ dak ir-Regolament. Madankollu, huwa xieraq li titkompla l-esiġenza tal-pubblikazzjoni tan-numru tal-kodiċi tal-awtorità jew l-awtoritajiet jew il-korp ta’ kontroll jew korpi responsabbli fil-pajjiż terz għall-ħruġ taċ-ċertifikati bil-għan ta’ importazzjoni fl-Unjoni.
(2)
Fid-dawl tal-esperjenza miksuba bl-implimentazzjoni tas-sistema tal-ekwivalenza, pajjiż terz li hu rikonoxxut għall-iskop ta’ ekwivalenza għandu jiġi inkluż fil-lista msemmija fl-Artikolu 7 tar-Regolament (KE) Nru 1235/2008 għal perjodu ta’ prova ta’ tliet snin, bħala l-ewwel pass. Imbagħad, jekk dak il-pajjiż ikompli jissodisfa r-rekwiżiti tar-Regolament (KE) Nru 834/2007 u tar-Regolament (KE) Nru 1235/2008 u jipprovdi lill-Kummissjoni bil-garanziji meħtieġa, l-inklużjoni f’din il-lista għandha tkun estiża.
(3)
Biex ma jfixkilx il-kummerċ internazzjonali u biex jgħin fit-tranżizzjoni bejn ir-regoli stabbiliti bir-Regolament tal-Kunsill (KEE) Nru 2092/91 tal-24 ta’ Ġunju 1991 dwar il-produzzjoni organika ta’ prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti tal-ikel (3) u dawk stabbiliti permezz tar-Regolament (KE) Nru 834/2007, l-Artikolu 19 tar-Regolament (KE) Nru 1235/2008 jestendi l-possibbiltà għall-Istati Membri li jkomplu jagħtu awtorizzazzjonijiet lill-importaturi għat-tqegħid tal-prodotti fis-suq tal-Unjoni fuq il-bażi ta’ każ b’każ sakemm ikunu ġew attwati l-miżuri meħtieġa għat-tħaddim tar-regoli ġodda tal-importazzjoni. Dik il-possibbiltà għandha titneħħa gradwalment hekk kif tkun qed tiġi stabbilita l-lista tal-pajjiżi stabbiliti fl-Anness III għar-Regolament (KE) Nru 1235/2008.
(4)
Ladarba pajjiż terz huwa rikonoxxut bħala ekwivalenti fl-Unjoni, ma jkun hemm l-ebda ħtieġa li l-Istati Membri jagħtu aktar tali awtorizzazzjonijiet.
(5)
Madankollu, l-esperjenza miksuba mis-sistema tal-ekwivalenza wriet illi f’xi każijiet huwa xieraq għal raġunijiet tekniċi li l-ambitu tar-rikonoxximent ta’ pajjiż terz jkun limitati għal ċertu kategoriji ta’ prodotti jew għal prodotti li joriġinaw f’dak il-pajjiż terz.
(6)
Għalhekk, għandu jiġi ċċarat li l-Istati Membri għandhom il-possibbiltà li jagħtu tali awtorizzazzjonijiet sat-30 ta’ Ġunju 2014 għal prodotti importati minn pajjiż terz elenkat fl-Anness III għar-Regolament (KE) Nru 1235/2008, jekk il-prodotti importati inkwistjoni huma oġġetti li mhumiex koperti mill-kategoriji u/jew mill-oriġini elenkata għal dak il-pajjiż.
(7)
Xi Stati Membri jistgħu jkunu taw l-awtorizzazzjonijiet msemmija fl-ewwel subparagrafu tal-Artikolu 19(1) tar-Regolament (KE) Nru 1235/2008 għal perjodu ta’ żmien mhux limitat qabel l-1 ta’ Lulju 2012. Dawk l-awtorizzazzjonijiet tal-importazzjoni għandhom jiskadu l-aktar tard fl-1 ta’ Lulju 2014.
(8)
L-esperjenza wriet li jistgħu jinqalgħu diffikultajiet fl-identifikazzjoni tal-prodotti koperti mill-kategoriji tal-prodotti elenkati fl-Anness III għar-Regolament (KE) Nru 1235/2008. Fid-dawl tal-esperjenza u tal-informazzjoni li waslet, jeħtieġ li jiġi ċċarat li ċerti prodotti mhumiex inklużi f’dawn il-kategoriji tal-prodotti.
(9)
Għall-inbid organiku esportat mill-Istati Uniti lejn l-Unjoni, l-awtoritajiet tal-Istati Uniti qablu li japplikaw u jiċċertifikaw il-konformità mar-regoli għall-inbid organiku stabbiliti skont ir-Regolament tal-Kummissjoni (KE) Nru 889/2008 tal-5 ta’ Settembru 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku (4) kif emendat bir-Regolament ta’ Implimentazzjoni tal-Kummissjoni (UE) Nru 203/2012 (5) mill-1 ta’ Awwissu 2012 u sa tali żmien bħala grupp ta’ ħidma konġunta jkun ikkonkluda l-eżami tiegħhu tal-ekwivalenza tar-regoli dwar il-produzzjoni tal-inbid organika. Konsegwentement, jeħtieġ li jiġi ċċarat li l-inbid se jiġi inkluż mill-1 ta’ Awwissu 2012 fil-kategoriji ta’ prodotti relatati mal-Istati Uniti fl-Anness III għar-Regolament (KE) Nru 1235/2008.
(10)
Il-preżentazzjoni tal-kategoriji tal-prodotti tal-pajjiżi elenkati fl-Anness III għar-Regolament (KE) Nru 1235/2008 għandhom ikunu armonizzati mal-kategoriji definiti fl-Anness IV.
(11)
It-tul ta’ żmien tal-inklużjoni tat-Tuneżija fil-lista provduta fl-Anness III għar-Regolament (KE) Nru 1235/2008 jiskadi fit-30 ta’ Ġunju 2012. Billi t-Tuneżija ma kkomunikatx informazzjoni suffiċjenti dwar is-sistema ta’ kontroll tagħha wara talba mill-Kummissjoni skont l-Artikolu 9(2) tar-Regolament (KE) Nru 1235/2008, l-inklużjoni għandha tiġi mtawla għal sena waħda (1) biss.
(12)
L-awtoritajiet Indjani, Iżraeljani, Ġappuniżi, Tuneżini u tal-Kosta Rika, talbu lill-Kummissjoni biex tinkludi korpi ġodda tal-kontroll u tal-ħruġ taċ-ċertifikati u pprovdew lill-Kummissjoni l-garanziji meħtieġa li huma jissodisfaw il-prekunduzzjonijiet stabbiliti fl-Artikolu 8(2) tar-Regolament (KE) Nru 1235/2008. L-awtoritajiet tal-Kosta Rika infurmaw lill-Kummissjoni li l-korp tal-kontroll Mayacert mhuwiex aktar rikonoxxut minnhom u talbu lill-Kummissjoni biex dan jitneħħa mil-lista. L-awtorità kompetenti tal-Istati Uniti infurmat lill-Kummissjoni li l-korp tal-kontroll “Louisiana Department of Agriculture” mhuwiex aktar akkreditat u għandu jitneħħa mil-lista.
(13)
L-Anness IV għar-Regolament (KE) Nru 1235/2008 kif emendat mir-Regolament ta’ Implimentazzjoni (UE) Nru 1267/2011 (6) jistabbilixxi lista ta’ korpi tal-kontroll u l-awtoritajiet tal-kontroll kompetenti biex iwettqu l-kontrolli u joħorġu ċertifikati f’pajjiżi terzi għall-iskop ta’ ekwivalenza. Il-Kummissjoni kompliet bil-valutazzjoni tat-talbiet għall-inklużjoni li waslulha sal-31 ta’ Ottubru 2009 fid-dawl tal-informazzjoni addizzjonali riċevuta u vvalutat it-talbiet li waslu sal-31 ta’ Ottubru 2010. Għandhom jiġu inklużi f’dik il-lista dawk il-korpi tal-kontroll u l-awtoritajiet tal-kontroll biss li għalihom l-eżami sussegwenti tal-informazzjoni kollha riċevuta wassal għall-konklużjoni illi huma kkonformaw mar-rekwiżiti rilevanti. F’ċerti każijiet, l-ismijiet tal-korpi tal-kontroll elenkati fl-Anness IV għar-Regolament (KE) Nru 1235/2008 ġew imqassra. Għal raġunijiet ta’ ċarezza il-lista għandha tkun sostitwita.
(14)
Ir-Regolament (KE) Nru 1235/2008 għandu għalhekk jiġi emendat skont dan.
(15)
Il-miżuri stipulati f’dan ir-Regolament huma skont l-opinjoni tal-Kumitat regolatorju għall-produzzjoni organika,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1235/2008 huwa emendat kif ġej:
(1)
Fl-Artikolu 7(2), il-punti (e) u (f) huma sostitwiti b’dan li ġej:
“(e)
l-ismijiet u l-indirizzi tal-Internet tal-awtorità jew tal-awtoritajiet tal-kontroll jew il-korp ta’ kontroll jew korpi rikonoxxuti mill-awtorità kompetenti msemmija fil-punt (d) biex iwettqu l-kontrolli;
(f)
l-ismijiet, l-indirizzi tal-Internet u n-numri tal-kodiċi tal-awtorità jew l-awtoritajiet jew il-korp tal-kontroll jew korpi responsabbli fil-pajjiż terz għall-ħruġ taċ-ċertifikati bil-għan tal-importazzjoni fl-Unjoni;”
(2)
Fl-Artikolu 8, il-paragrafu 4 huwa sostitwit b’dan li ġej:
“4. Il-Kummissjoni għandha tivvaluta jekk id-dossier tekniku msemmi fil-paragrafu 2 u l-informazzjoni msemmija fil-paragrafu 3 humiex sodisfaċenti u tista’ sussegwentement tiddeċiedi li tirrikonoxxi u tinkludi pajjiż terz fil-lista għal perjodu ta’ tliet snin. Fejn il-Kummissjoni tikkunsidra li l-kundizzjonijiet stipulati fir-Regolament (KE) Nru 834/2007 u dan ir-Regolament jkomplu jiġu ssodisfati, hija tista’ tiddeċiedi li testendi l-inklużjoni tal-pajjiż terz wara dak il-perjodu ta’ tliet snin.
Id-deċiżjonijiet imsemmija fl-ewwel subparagrafu għandhom jittieħdu skont il-proċedura msemmija fl-Artikolu 37(2) tar-Regolament (KE) Nru 834/2007.”
(3)
L-Artikolu 19 huwa emendat kif ġej:
(a)
Il-paragrafu 1 huwa emendat kif ġej:
(i)
Fl-ewwel subparagrafu, tiżdied is-sentenza li ġejja:
“L-awtorità kompetenti ta’ Stat Membru tista’ wkoll tagħti tali awtorizzazzjonijiet bl-istess kundizzjonijiet għal prodotti importati minn pajjiż terz inkluż fil-lista msemmija fl-Artikolu 33(2) tar-Regolament (KE) Nru 834/2007 jekk il-prodotti importati inkwistjoni huma oġġetti li mhumiex koperti mill-kategoriji u/jew mill-oriġini elenkata għal dak il-pajjiż.”
(ii)
Fit-tielet subparagrafu, tiżdied is-sentenza li ġejja:
“L-awtorizzazzjonijiet mogħtija qabel l-1 Lulju 2012 għandhom jiskadu l-aktar tard fl-1 ta’ Lulju 2014.”
(b)
Il-paragrafu 6 huwa mħassar.
(4)
L-Anness III huwa sostitwit bit-test stipulat fl-Anness I għal dan ir-Regolament.
(5)
L-Anness IV huwa sostitwit bit-test stabbilit fl-Anness II għal dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Madankollu, il-punti 3(a)(ii) u 5 tal-Artikolu 1 għandhom japplikaw mill-1 ta’ Lulju 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Ġunju 2012.

Labels: 3
17